Περί ενός δημοκρατικού κόμματος στους Γαλάτες

 Φαίνεται σαν να υπάρχει μια αντίφαση στο βιβλίο του Καίσαρα.\* Στο κεφάλαιο όπου παρουσιάζει τη γενική θεωρία των θεσμών της Γαλατίας, βεβαιώνει ότι οι κυβερνήσεις ήταν παντού αριστοκρατικές, ότι μόνο οι Δρουίδες\* και η τάξη των ιππέων είχαν κάποια σημασία, και ότι ο όχλος, σχεδόν δούλος, δεν είχε καμιά ανάμειξη στα δημόσια πράγματα. Αλλά στα κεφάλαια όπου αφηγείται τα γεγονότα, αφήνει να εννοηθεί ότι αυτός ο όχλος είχε κάποια σημασία, επειδή οι φιλόδοξοι διεκδικούσαν την εύνοιά του. Πολλές φορές τον παρουσιάζει να επιβάλει τη βούλησή του ή να αντικρούει τη βούληση των Αρχών. Ξεσηκωνόταν, παρενέβαινε στα δημόσια πράγματα, αποφάσιζε για σημαντικά θέματα. Είχε πάντα τη δύναμη να κλονίσει το κράτος και ορισμένες φορές να το κυβερνήσει.

 Πώς είχε γεννηθεί αυτή η τάξη; Πώς αναπτύχθηκε; Ο ιστορικός δεν μας το λέει. Είναι πιθανόν οι Δρουίδες, στην αντιπαράθεσή τους με τους ευγενείς, να την ευνόησαν. Μπορούμε επίσης να πιστέψουμε ότι την ευνόησαν οι διχόνοιες που υπήρχαν μεταξύ των ευγενών.

 Δεν έχουμε καμια πληροφορία για τις επιθυμίες της ή τις απαιτήσεις της. Αναζητούσε την κατάκτηση πολιτικών δικαιωμάτων ή απλώς την κατάκτηση αστικών δικαιωμάτων, που δεν είχε ακόμα αποκτήσει. Ήθελε ένα μερίδιο της πολιτικής εξουσίας ή απλώς το δικαίωμα στον πλούτο και στην ιδιοκτησία της γης; Ο ιστορικός δεν το λέει. Μπορούμε ωστόσο να κάνουμε μια παρατήρηση. Από τη μια πλευρά ο Καίσαρας δεν αναγνωρίζει σ’ αυτήν την τάξη καμια έκφραση πολιτικών αρχών ή πολιτικής θεωρίας, και δεν την παρουσιάζει ποτέ να συνέρχεται σε λαϊκές συνελεύσεις. Από την άλλη πλευρά την δείχνει πάντα συνδεδεμένη με ένα ισχυρό αρχηγό, από τον οποίο παίρνει οδηγίες, τον οποίο υπακούει, και δρα πάντα γι’ αυτόν και στο όνομά του και τον οποίο ανεβάζει ευχαρίστως στην ανώτατη εξουσία.

 Μεταξύ του ενστίκτου αυτής της τάξης και της φιλοδοξίας αυτών που ήθελαν να κυβερνήσουν υπήρχε ένας ισχυρός δεσμός. Ο Λούερν έγινε βασιλιάς των Αρβέρνων κερδίζοντας την εύνοια του πλήθους και διανέμοντάς του χρήματα. Ο Ντουμνόριξ, που εποφθαλμιούσε τη βασιλεία των Αίδουων, ήταν ο αγαπημένος του όχλου. Ο Βερσινζετόριξ, πριν ανακηρυχθεί βασιλιάς, έδιωξε τη Γερουσία της πόλης του χάρη σ’ ένα στρατό που σχημάτισε από φτωχούς και χρεωκοπημένους. Στον λαό των Τρεβήρων και των Αίβουρων το λαϊκό κόμμα ήταν το ισχυρότερο. Ένας απ’ αυτούς τους λαούς είχε βασιλιάδες, ο άλλος είχε ένα είδος δικτατορίας … Ο Καίσαρας σημειώνει επιτυχώς τον χαρακτήρα αυτών των μικρών δημοκρατικών βασιλειών όταν μεταφέρει τα παρακάτω λόγια ενός βασιλέα τους: «Τέτοια είναι η φύση της εξουσίας μου, που το πλήθος έχει τόσα δικαιώματα πάνω μου, όσα κι εγώ πάνω του». Δεν αναγνωρίζουμε εδώ ούτε την ελευθερία ούτε την πραγματική μοναρχία. Πρόκειται περισσότερο για ένα καθεστώς στο οποίο η κατώτερη τάξη, κυρίαρχη, μεταβιβάζει όλη της τη δύναμη σε ένα μονάρχη της επιλογής της, τον οποίο μπορεί να ανατρέψει κατά βούληση και τον ανατρέπει όταν τον βλέπει ν’ απομακρύνεται από τις επιθυμίες της

Η γαλατική κοινωνία όταν τη γνώρισε ο Καίσαρας, ήταν μια κοινωνία σε αναταραχή. Είχε, στην πραγματικότητα, ένα καθεστώς νόμιμο και κανονικό που ήταν συνήθως μια αριστοκρατική πολιτεία υπό τη διεύθυνση μιας τάξης ανθρώπων εξοικειωμένης με την εξουσία. Αλλά πίσω απ’ αυτό το καθεστώς διακρίνεται αφενός η πελατεία\* που σε ορισμένα κράτη έκανε κάποιους ανθρώπους πιο ισχυρούς απ’ αυτά και αφετέρου ένα δημοκρατικό κόμμα που προσδενόμενο στους ισχυρούς που το κολάκευαν, προσπαθούσε να εγκαθιδρύσει τη μοναρχία ή τη λαϊκή δικτατορία.

Στη διαρκή σύγκρουση αυτών των κομμάτων και αυτών των φιλοδοξιών, κανείς θεσμός δεν ήταν στέρεος, καμιά κυβέρνηση δεν ήταν εξασφαλισμένη. Αν παρατηρήσουμε στις λεπτομέρειές τους τα γεγονότα που αφηγείται ο Καίσαρας, αν προσπαθήσουμε να ξεμπερδέψουμε τις σκέψεις των ανθρώπων που συμμετείχαν σ’ αυτά, διαπιστώνουμε ότι ο το θέμα που δίχαζε τη Γαλατία εκείνη την εποχή ήταν η δημοκρατία. Η προσοχή των ανθρώπων ήταν στραμμένη σ’ αυτήν. Φαίνεται πως γ’ αυτή τη γενιά ανθρώπων η εργασία, η θρησκεία, η υλική πρόοδος, η ίδια η χώρα και η ανεξαρτησία της είχαν μικρή σημασία. Οι επιθυμίες, οι προσπάθειες, τα συναισθήματα, έτειναν όλα προς τον θρίαμβο του κόμματος. Οι πολιτικοί αγώνες γέμιζαν και τάραζαν τη ζωή των ανθρώπων.

* Πρόκειτα για το έργο του Ιούλιου Καίσαρα με τίτλο «Περί του γαλατικού πολέμου»
* Δρουίδες ήταν οι ιερείς.